Nariadenie Rady (EHS) č. 1284/91
zo 14. mája 1991
ktorým sa mení a dopĺňa nariadenie (EHS) č. 3975/87 stanovujúce postup pri uplatňovaní pravidiel hospodárskej súťaže pre podniky leteckej dopravy
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 87,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže nariadenie Rady (EHS) č. 2342/90 z 24. júla 1990 o tarifách pre pravidelnú leteckú dopravu4 a nariadenie (EHS) č. 2343/90 [4] týkajúce sa prístupu na trh a podielov na preprave cestujúcich umožňujú ďalšiu liberalizáciu tarifného systému v rámci spoločenstva [5];
keďže politika spoločenstva v oblasti leteckej dopravy umožní dopravcom konkurovať svojimi výhodami a prispeje tak k dynamickej činnosti v záujme užívateľa leteckej dopravy, Komisia by mala byť schopná okamžite zasiahnuť v prípadoch, keď leteckí dopravcovia sa angažujú v praktikách, ktoré sú v rozpore s pravidlami hospodárskej súťaže a ktoré môžu ohroziť životaschopnosť služieb prevádzkovaných účastníkom hospodárskej súťaže či dokonca existenciu leteckej spoločnosti a takto zapríčiniť nezvratné poškodenie konkurenčnej štruktúry;
keďže je vhodné zabezpečiť zvláštny postup, podľa ktorého Komisia môže použiť pravidlá súťaže pohotovejšie v prípadoch, kde je naliehavá požiadavka zabrániť alebo zasiahnuť proti tým praktikám, ktoré obmedzujú súťaž;
keďže tento postup by mal dotknutým podnikom poskytnúť príležitosť písomne sa vyjadriť o veciach, ku ktorým je vznesená námietka;
keďže je potrebné zmeniť a doplniť nariadenie (EHS) č. 3975/87 [6],
PRIJALA TOTO NARIADENIE:
Článok 1
Nariadenie (EHS) č. 3975/87 sa týmto mení a dopĺňa takto:
1. Vkladá sa nasledovný článok:
"Článok 4a
Dočasné opatrenia proti praktikám obmedzujúcim súťaž
1. Bez toho, aby boli dotknuté ustanovenia článku 4 ods. 1, keď má Komisia zrejmý predbežný dôkaz, že určité praktiky sú v rozpore s článkom 85 alebo 86 zmluvy a majú zámer alebo účinok priameho ohrozenia existencie určitej leteckej dopravnej služby a ak bežný postup nemôže postačiť na ochranu tejto leteckej dopravnej služby alebo príslušnej leteckej spoločnosti, môže rozhodnutím prijať dočasné opatrenia, aby zabezpečili, že tieto praktiky sa nebudú zavádzať, alebo zastaviť ich vykonávanie a dať také inštrukcie, aké sú nutné na predchádzanie výskytu takýchto praktík, pokiaľ rozhodnutie podľa článku 4 ods. 1 je prijaté.
2. Rozhodnutie prijaté podľa odseku 1 sa použije na dobu nepresahujúcu šesť mesiacov. Článok 8 ods. 5 sa nepoužije.
Komisia môže obnoviť pôvodné rozhodnutie so zmenou alebo bez nej na dobu nepresahujúcu tri mesiace. V takom prípade sa použije článok 8 ods. 5."
2. V článku 13 ods. 1 sa pridá nové písmeno, ktoré znie:
"e) vyhovieť každej požiadavke uloženej rozhodnutím prijatým podľa článku 4a."
3. V článku 16 ods. 1 sa "4a" vloží za "4".
Článok 2
Toto nariadenie nadobudne účinnosť v deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. mája 1991